Privatisering van SAL: Wat jy as belastingbetaler moet weet - Solidariteit WêreldSolidariteit Wêreld
Tuis › Nuuskantoor › Privatisering van SAL: Wat jy as belastingbetaler moet weet
Privatisering van SAL: Wat jy as belastingbetaler moet weet
Die Suid-Afrikaanse Lugdiens (SAL), wat eens 'n volhoubare onderneming was, is al geruime tyd lank niks anders nie as 'n sukkelende instelling wat onder swak bestuur verbrokkel het. Dié lugdiens se geskiedenis getuig van talle gevalle van ondeurdagte en onnodige besteding, wat geensins tot volhoubare groei bydra nie. Volgens 'n onlangse verslag deur die ouditeur-generaal het die SAL se verliese oor die laaste vyf jaar tot 'n skokbedrag van R31.6 duisend miljoen opgehoop. "Die belastingbetaler se sak is eenvoudig nie diep genoeg om dié sukkelende staatsonderneming finansieel te bly onderhou nie, daarom sê ons genoeg is genoeg," het Dirk Hermann, bestuurshoof van Solidariteit benadruk.
Solidariteit het verlede week geskiedenis gemaak met sy aankondiging dat die vakbond die hof gaan nader om die SAL onder ondernemingredding te plaas. Indien Solidariteit se aansoek suksesvol is, sal dit die eerste keer in Suid-Afrika se geskiedenis wees dat 'n organisasie 'n staatsonderneming onder ondernemingredding plaas.
Daar heers tans wesenlike kommer oor die volhoubaarheid van die SAL, en die risiko vir 'n totale ineenstorting word by die dag groter. Solidariteit argumenteer dat gedeeltelike of volle privatisering noodsaaklik is vir die lugredery om voort te bestaan.
Die hofgeding is 'n teken van die groter stryd om idees tussen 'n regering wat in die toenemende uitbreiding van staatsmag glo teenoor 'n gemeenskapsorganisasie wat in die afwentel van mag na burgers glo. "Dié saak beteken soveel meer as om staatskaping te verminder. Dis is 'n belastingprotes wat gewone Suid-Afrikaners bemagtig om op te staan teen die verkwisting van hul belastinggeld," het Hermann gesê.
Volgens Connie Mulder, hoof van die Solidariteit Navorsingsinstituut SAL se omset in vergelyking met 2016 dieselfde gebly (0% groei), terwyl die bedryfsverlies die hoogte in geskiet en met 905% toegeneem het. Die totale bedryfsverlies beloop R3 760 duisend miljoen. Finansieringskoste het in 2017 met 58% toegeneem. Die lugdiens se totale verlies vir 2017 het met 277% toegeneem.
Hoe word ek as belastingbetaler hierdeur geraak?
Elke individu wat die een of ander vorm van belasting betaal, het ongeveer R7 700 in die SAL se plunderput gegooi. Die bedrag wat belastingbetalers moes opdok, is gelykstaande aan dubbel Suid-Afrika se e-tol-koste. Dit is gelyk aan 117 Nkandlas. 'n Volle 300 nuwe skole, wat 210 000 leerlinge kon opvoed, kon daarmee gebou word. Dit is ook meer as die inkomste wat die staat uit vanjaar se 1% BTW-verhoging verwag.
As jy as belastingbetaler voel genoeg is genoeg en wil voorkom dat jou belastinggeld verder in die plunderput van staatsinstellings gestort word, gee jou mandaat vir Solidariteit om die saak namens jou te veg.